**Ministru kabineta noteikumu projekta „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 27.pants un 33.panta trešā daļa. Veselības ministrijas iniciatīva |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 24.marta noteikumi Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk – Noteikumi Nr.268) nosaka ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu. Atbilstoši Ārstniecības likumam patstāvīgi nodarboties ar ārstniecību konkrētā profesijā atļauts ārstniecības personām, kuras ir reģistrētas ārstniecības personu reģistrā. Turklāt patstāvīgi nodarboties ar ārstniecību konkrētā pamatspecialitātē, apakšspecialitātē vai papildspecialitātē atļauts ārstniecības personām, kuras ir sertificētas un reģistrētas ārstniecības personu reģistrā[[1]](#footnote-1). Vienlaikus Ārstniecības likuma 33.panta trešā daļa nosaka, ka studējošie, kuri apgūst pirmā vai otrā līmeņa profesionālās augstākās medicīniskās izglītības programmas un kuru zināšanu un prasmju apjoms atbilst noteiktām kvalifikācijas un kompetences prasībām, var piedalīties ārstniecībā. Šobrīd Noteikumi Nr.268[[2]](#footnote-2) nosaka, ka studējošie, kuri apgūst pirmā vai otrā līmeņa profesionālās augstākās medicīniskās izglītības programmas un kuru zināšanu un prasmju apjoms atbilst noteiktām kvalifikācijas un kompetences prasībām, var piedalīties ārstniecībā. Studējošo pienākumus un tiesības nosaka ārstniecības iestādes vadītājs, ņemot vērā studējošo profesionālās zināšanas un prasmes, kas iegūtas un novērtētas studiju laikā un sertificētās un apmācīttiesīgās attiecīgās personas ieteikumu. Vienlaikus jāņem vērā, ka studējošais vēl nav ārstniecības persona un ārstniecības iestāde šo personu nevar pieņemt darbā kā ārstniecības personu. Ārstniecības iestāde studējošo pieņem darbā piemēram, kā sanitāru, nosakot individualizētu amata aprakstu (atbilstoši studējošā profesionālām zināšanām un prasmēm, kas iegūtas un novērtētas studiju laikā). *Studējošie profesionālo darbību veic sertificētas un apmācīttiesīgas attiecīgās profesijas ārstniecības personas tiešā uzraudzībā*.Atbilstoši Latvijas Māsu asociācijas sniegtajai informācijai apmācītiesīgas ārstniecības personas statusu ir ieguvušas 109 māsas, un pēc Latvijas Māsu asociācijas skaidrojuma šīs personas galvenokārt ir iesaistītas studējošo izglītības procesā. Turklāt apmācīttiesīga ārsta palīga statusu ir ieguvuši 19 ārsta palīgi. Ņemot vērā, ka studējošais strādā tiešā sertificētas un apmācīttiesīgas ārstniecības personas uzraudzībā, tad šāds apmācīttiesīgo skaits ir nepietiekošs. Ārstniecības likuma 33.panta otrajā daļā noteikts, ka to ārstniecības personu sarakstus, kurām ir tiesības ārstniecības iestādēs veikt izglītojamo un ārstniecības personu apmācību, atbilstoši kompetencei apstiprina Latvijas Ārstu biedrība, Latvijas Ārstniecības personu profesionālo organizāciju savienība vai Latvijas Māsu asociācija. Iegūt apmācīttiesīgās ārstniecības personas statusu ir tiesības ārstniecības personai, piemēram, māsai (medicīnas māsai), kurai ir vismaz 2.līmeņa profesionālā augstākā izglītība, spēkā esošs sertifikāts specialitātē, ne mazāk kā trīs gadu ilga darba pieredze attiecīgajā specialitātē (pēc sertifikāta iegūšanas), vēlama profesionālās organizācijas un darba devēja rekomendācija veikt profesionālo izglītošanu, vēlama rekomendācija par pedagoģisko pieredzi kā arī nav profesionālo pārkāpumu specialitātē.Ņemot vērā iepriekš minēto, Veselības ministrija diskusijā (16.05.2016.) ar ārstniecības iestādēm un Latvijas Māsu asociāciju ir konstatējusi, ka līdzšinējā prasība (tas ir, studējošie profesionālo darbību veic sertificētas un apmācīttiesīgas attiecīgās profesijas ārstniecības personas tiešā uzraudzībā) nav īstenojusies (apmācīttiesīgu personu trūkuma dēļ), un tādēļ Noteikumu Nr.268 4. un 5.punkts būtu svītrojama prasība, ka studējošais strādā apmācīttiesīgas ārstniecības personas uzraudzībā. Saglabājot prasību, ka *studējošie profesionālo darbību veic sertificētas ārstniecības personas tiešā uzraudzībā*. Turklāt nosakot, ka attiecīgās profesijas ārstniecības persona ir sertificēta un kurai darba stāžs pēc ārstniecības personas sertifikāta iegūšanas ir ne mazāks kā pieci gadi. Šādas izmaiņas atbalsta arī Latvijas Ārstniecības personu profesionālo organizāciju savienība un Latvijas Ārstu biedrība. Pie pastāvošā ārstniecības personu trūkuma, piemēram, saskaņā ar Ārstniecības personu un ārstniecības personu reģistra datiem, pamatdarbā nodarbināto māsu skaits kopš 2005.gada ir sasniedzis zemāko līmeni desmit gadu laikā, tas ir, samazinājums vērojams pamatdarbā nodarbināto māsu skaitā par 15% - studējošie (piemēram, studiju programmā „Māszinības” (RSU un LU) pēc 3. studiju gada un studiju programmās „Medicīna” (RSU) un „Ārstniecība” (LU) pēc 3. studiju gada) visnotaļ sniegtu atbalstu pacientu aprūpē. Atbilstoši studiju programmām studējošie pēc 3.studiju gada ir apguvuši: drošas vides uzturēšana principus pacientu aprūpē, infekciju kontroli, vitālo rādītāju noteikšanu, higiēnas procedūru veikšanu pacientam, izgulējumu profilaksi un kopšanu, procedūras, kas skar gremošanas sistēmu, elpošanas sistēmu, urogenitālo sistēmu, pacienta sagatavošanu izmeklējumiem un procedūrām, pacienta sagatavošanu operācijai un medikamentu un šķidrumu ievadīšanu. Veselības ministrijas ieskatā samazinot prasību pacientu aprūpes kvalitāte nepasliktināsies, jo studējošais (ārpus studiju procesu) piedalīsies ārstniecībā tikai tiešā sertificētas ārstniecības personas uzraudzībā.Vienlaikus norādām, ka studējošais sniedz ziņas par apgūtajiem studiju kursiem, praksēm un to vērtējumiem atbilstoši Ministru kabineta 2007.gada 27.marta noteikumu Nr.203 „Studējošā personas lietas noformēšanas un aktualizēšanas kārtība” 5.12.apakšpunktam.Līdz ar to ir nepieciešami grozījumi Noteikumos Nr.268. - Noteikumu Nr.268 4. un 5.punktu izsakot jaunā redakcijā (Noteikumu projekta 1. punkts).2009.gadā tika pārskatīts ārstniecības personu specialitāšu skaits un sadalījums pamatspecialitātēs, apakšspecialitātēs un papildspecialitātēs un noteikta ārstniecības personu kompetence ārstniecībā. Mērķis bija mazināt medicīnas nozares sadrumstalotību un pārlieku šauro specializāciju, jo cilvēkresursu trūkums veselības aprūpē nosaka nepieciešamību sagatavot pēc iespējas plašāka profila speciālistus. Piemēram, 2009.gadā no 28 māsu specialitātēm tika izveidotas 7 pamatspecialitātes un 6 papildspecialitātes. Mācību ilgums pamatspecialitātē pēc pirmā līmeņa profesionālās augstākās izglītības dokumenta iegūšanas ir viens gads, iegūstot profesionālo bakalaura grādu veselības aprūpē (ir neliels no valsts budžeta finansēto studiju vietu skaits) vai divi gadi pēc profesionālās vidējās izglītības dokumenta iegūšanas, iegūstot pirmā līmeņa profesionālo augstāko izglītību. Turklāt mācību ilgums papildspecialitātē ir trīs mēneši pēc pamatspecialitātes apguves. Šīs studijas netiek apmaksātas no valsts budžeta līdzekļiem.Noteikumu Nr.268 6.punkts dot tiesības līdz 2016.gada 31.decembrim praktizēt ārstniecības personām, kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz Noteikumu Nr.268 spēkā stāšanās dienai. Sertifikāta termiņa laikā (līdz 31.12.2016.) ārstniecības persona ir tiesīga turpināt savu profesionālo darbību un iegūt ārstniecības personas sertifikātu kādā no specialitātēm, apakšspecialitātēm vai papildspecialitātēm atbilstoši aktuālajam specialitāšu klasifikatoram. No 2008.gada 1.oktobra līdz 2014.gada 31.decembrim tika realizēta Eiropas Sociālā fonda (ESF) darbības programmas aktivitāte “Veselības aprūpes un veicināšanas procesā iesaistīto institūciju personāla kompetences, prasmju un iemaņu līmeņa paaugstināšana”[[3]](#footnote-3) (turpmāk – ESF projekts), kur viena no aktivitātēm bija māsas pamatspecialitātes un papildspecialitātes iegūšana. ESF projekta ietvaros bija plānots apmācīt 5400 māsas, kurām nepieciešams izlīdzināt profesionālās kvalifikācijas līmeni un/vai iegūt pamatspecialitāti vai papildspecialitāti. ESF projektā māsu pamatspecialitāšu programmās apmācītas 4436 personas, no tām 2136 personas ar profesionālo vidējo izglītību. Māsu papildspecialitāšu programmās apmācītas 169 personas. Tomēr šobrīd izvērtējot cilvēkresursus māsu praksē nākas secināt, ka jau 2013.gadā māsu skaita nodrošinājums uz 100 000 iedzīvotājiem ievērojami atpalika no ES valstu vidējiem rādītājiem – ja Latvijā māsu skaits bija 508,09, tad ES valstīs – 849,69[[4]](#footnote-4). Kā arī Latvijas Māsu asociācija 2016.gada 17.jūnija vēstulē Nr. LMa -14/2016 norāda, ka ir atpazītas nozīmīgas problēmas māsu profesionālajā nozarē, t.i., statistiskie dati norāda par būtisku māsu trūkumu veselības aprūpes nozarē, būtiski šķērsli māsu mobilitātei darba tirgū Latvijā ir neelastīga pārkvalifikācijas sistēma māsu specialitātēs u.c.Būtiski ir akcentēt, ka pēc Ārstniecības personu un ārstniecības atbalsta personu reģistra datiem 271 ārstniecības personai (no 309)[[5]](#footnote-5) māsas profesijas specialitātēs nebūs sertifikāts atbilstošs spēkā esošajam sertifikātam. Pēc Latvijas Māsu asociācijas sniegtās informācijas līdz 2016.gada 1.novembrim neviena māsa, kurai ir sertifikāts, kas izsniegts pēc iepriekšējā (līdz 2009.gadam) specialitāšu klasifikatora, nav veikusi sertifikācijas procesu, lai iegūtu sertifikātu atbilstošo šobrīd spēkā esošajam specialitāšu klasifikatoram. Ņemot vērā, ka šīm ārstniecības personām ir profesionāli vidējā izglītība, tas nozīmē, lai iegūtu pamatspecialitātes sertifikātu mācību ilgums ir divi gadi. Ņemot vērā māsu trūkumu veselības nozarē, kā arī Latvijas Māsu asociācijas iniciatīvu  samazināt māsu pamatspecialitāšu skaitu no 7 pamatspecialitātēm uz vienu pamatspecialitāti – „Vispārējās aprūpes māsa”.Vienlaikus Veselības ministrija ir saņēmusi Latvijas Ārstu biedrības vēstules, kurās tiek vērsta uzmanība uz to, ka pastāv ārstu speciālistu trūkums onkoloģisko pacientu ārstēšanai, kā rezultātā varētu būt apdraudēta jauno politikas iniciatīvu ieviešana attiecībā uz onkoloģisko pacientu prioritāro aprūpi. Skaidrojam, ka līdz 2009.gadam bija noteikta ārsta pamatspecialitāte – onkologs, kurai attiecīgi bija šādas apakšspecialitātes: onkoloģijas ķirurgs, onkoloģijas ķīmijterapeits, onkoloģijas ginekologs. Mainoties ārstniecības personu klasifikatoram tika noteikts, ka apakšspecialitāte onkoloģijas ginekologs kļūst par ārsta pamatspecialitātes – ginekologs, dzemdību speciālists apakšspecialitāti, bet onkoloģijas ķīmijterapeits kļūst par ārsta profesijas pamatspecialitāti, turklāt onkoloģijas ķirurga kompetence tika ietverta ārsta pamatspecialitātes ķirurga kompetencē. Onkoloģijas ķirurga specialitātē pašlaik sertificēti 22 ārsti, kuri vienlaikus ir sertificēti ķirurgi, ņemot vērā, ka onkoloģijas ķirurgi pieņem pacientus arī ambulatori un nozīmē pacientiem arī konservatīvu, tai skaitā medikamentozu ārstēšanu (pamatojoties uz onkoloģijas ķirurga sertifikātu), šiem speciālistiem ir jāsertificējas arī kā onkoloģijas ķīmijterapeitiem. Lai veiktu šo sertifikācijas procesu šobrīd ir nepieciešams pagarināt jau esošo sertifikātu derīguma termiņu par vienu gadu, kas dotu iespēju onkoloģisko pacientu aprūpē saglabāt iesaistītās ārstniecības personas, kuri ir pieredzējuši onkologi. Rīgas Austrumu klīniskās slimnīcas uroloģijas klīnikas vadītājs iepazīstoties ar Veselības ministrijas izstrādāto Onkoloģijas plāna 2017.-2020.gadam projektu ir izteicis bažas, ka Latvijā trūkst ārstu, kuri specializējušies onkoloģisko pacientu ārstēšanā un šobrīd tuvāko gadu perspektīvas griezumā nav iespējams apmācīt pietiekoši daudz jauno speciālistu (2016.gadā rezidentūru onkologs ķīmijterapeita specialitātē ir uzsākuši 4 rezidenti, no 2017.gada līdz 2020.gadam plānots, ka katru gadu rezidentūru beigs divi onkologi ķīmijterapeiti). Līdz ar to būtiski ir onkoloģijas ķirurgiem, kuriem ir piešķirts sertifikāts atbilstoši specialitāšu klasifikatoram, kas bija spēkā līdz 2009.gadam, šo sertifikāta derīguma termiņu pagarināt.Ņemot vērā iepriekš minēto Veselības ministrija veic grozījumus Noteikumu Nr.268, papildinot Noteikumus Nr.268 ar 636.punktu, ka Ārstniecības personām, kuras ir reģistrētas *ārstniecības personu reģistrā un kurām ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz šo noteikumu spēkā stāšanās dienai, sakarā ar specialitāšu klasifikatora maiņu jauni sertifikāti attiecīgajā specialitātē netiek izsniegti, resertifikācija nav jākārto, un tām piešķirtie ārstniecības personas sertifikāti ir spēkā līdz 2016.gada 31.decembrim, bet attiecībā uz onkoloģijas ķirurgiem sertifikāti ir spēkā līdz 2017.gada 31.decembrim un attiecībā uz māsām (medicīnas māsām) piešķirtie sertifikāti ir spēkā līdz 2019.gada 31.decembrim*, respektīvi, māsām (medicīnas māsām) un onkoloģijas ķirurgiem, kuri ir reģistrēti Ārstniecības personu reģistrā un kuru ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz Noteikumu Nr.268 spēkā stāšanās dienai, sakarā ar specialitāšu klasifikatora maiņu jauni sertifikāti attiecīgajā specialitātē netiek izsniegti, resertifikācija nav jākārto, un onkoloģijas ķirurgiem piešķirtie ārstniecības personas sertifikāti ir spēkā līdz 2017.gada 31.decembrim, turklāt māsām piešķirtie ārstniecības personu sertifikāti ir spēkā līdz 2019.gada 31.decembrim (Noteikumu projekta 3.punkts). Šādas izmaiņas atbalsta Latvijas Māsu asociācija, Latvijas Ārstu biedrība un Latvijas Ārstniecības personu profesionālo organizāciju savienība. Ņemot vērā, ka Noteikumu Nr.268 6.punkts satur pārejas kārtību un tajā paredzētais regulējums izteikts kā noteikumu noslēguma jautājumu norma tiek svītrots (Noteikumu projekta 2.punkts).Ministru kabineta noteikumu projekta „Grozījumi Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu”” (turpmāk – Noteikumu projekts) mērķis un būtība ir risināt cilvēkresursu problemātiku māsu praksē, nosakot, ka:1) studējošie profesionālo darbību veic sertificētas (attiecīgās profesijas) ārstniecības personas tiešā uzraudzībā (Noteikumu projekta 1. punkts);2) māsām (medicīnas māsām), onkoloģijas ķirurgiem, kuri ir reģistrēti Ārstniecības personu reģistrā un kuriem ārstniecības personas sertifikāti ir piešķirti atbilstoši tam ārstniecības personu specialitāšu klasifikatoram, kāds bija spēkā līdz Noteikumu Nr.268 spēkā stāšanās dienai, sakarā ar specialitāšu klasifikatora maiņu jauni sertifikāti attiecīgajā specialitātē netiek izsniegti, resertifikācija nav jākārto, un onkoloģijas ķirugiem piešķirtie ārstniecības personas sertifikāti ir spēkā līdz 2017.gada 31.decembrim, bet māsām piešķirtie ārstniecības personas sertifikāti ir spēkā līdz 2019.gada 31.decembrim (Noteikumu projekta 3. punkts).Noteikumu projekts pilnībā atrisinās šajā sadaļā minētās problēmas. |
| 3.  | Projekta izstrādē iesaistītās institūcijas | Latvijas Māsu asociācija, Latvijas Ārstu biedrība. |
| 4.  | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attieksies uz:* Pirmā vai otrā līmeņa profesionālās augstākās medicīniskās izglītības programmās studējošiem.
* Ārstniecības iestādēm, kas ir reģistrētas Ārstniecības iestāžu reģistrā, tas ir, 4326 ārstniecības iestādes (dati uz 2016.gada 1.jūniju).
* Māsām (medicīnas māsām) – 2015.gadā strādāja 8945 māsas (Ārstniecības personu un ārstniecības atbalsta personu reģistra dati).
* Ārsta palīgiem (feldšeriem) – 2213 ārsta palīgi (Ārstniecības personu un ārstniecības atbalsta personu reģistra dati).
* 305 ārstniecības personām (māsas un onkoloģijas ķirurgi) uz kuriem ir attiecināms Noteikumu Nr.268 6.punkts.
* Latvijas Māsu asociāciju.
* Latvijas Ārstu biedrību.
* Veselības inspekciju.
 |
| 2.  | Tiesiskā regulējuma ietekme uz tautsaimniecību un administratīvo slogu  | Noteikumu projektā paredzētais tiesiskais regulējums studējošiem, ārstniecības iestādēm un ārstniecības personām samazina administratīvo slogu, iepriekš, lai studējošie varētu piedalīties ārstniecībā (ārpus studiju procesa) ārstniecības iestādes vadītājs nosaka studējošo pienākumus un tiesības, ņemot vērā studējošo profesionālās zināšanas un prasmes, kas iegūtas un novērtētas studiju laikā un studējošais strādāja sertificētas un apmācīttiesīgas ārstniecības personas tiešā uzraudzībā. Turklāt Noteikumu projekts paredz, ka studējošais varēs strādāt sertificētas ārstniecības personas tiešā uzraudzībā.Noteikumu projektā paredzētais tiesiskais regulējums māsām, onkoloģijas ķirurgiem un Latvijas Māsu asociācijai, Latvijas Ārstu biedrībai nemaina tiesības un pienākumus, jo šobrīd, ir atļauts praktizēt specialitātēs māsām un onkoloģijas ķirurgiem pamatojoties uz sertifikātu, kas piešķirts atbilstoši tam ārstniecības personu specialitāšu klasifikatoram, kāds bija spēkā līdz Noteikumu Nr.268 spēkā stāšanās dienai.Noteikumu projektā paredzētais tiesiskais regulējums Veselības inspekcijai nemaina tiesības un pienākumus, jo šobrīd, Veselības inspekcija uzrauga un kontrolē ārstniecības iestādēm saistošo normatīvo aktu izpildi veselības aprūpes jomā. |
| 3. | Administratīvo izmaksu monetārs novērtējums  | Projekts šo jomu neskar. |
| 4.  | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projektu laika periodā no 2016.gada 13.septembra līdz 13.oktobrim notika publiskā apspriešana. Noteikumu projekts, kā arī sabiedrības iebildumi un priekšlikumi par attīstības plānošanas dokumentu ievietoti Veselības ministrijas tīmekļa vietnē [www.vm.gov.lv](http://www.vm.gov.lv). |
| 2.  | Sabiedrības līdzdalība projekta izstrādē | Noteikumu projekta publiskās apspriešanas laikā tika saņemti priekšlikumi no Latvijas Universitātes. Kā arī saņemti priekšlikumi no Latvijas Ārstu biedrības. |
| 3. | Sabiedrības līdzdalības rezultāti  | Publiskās apspriešanas rezultāti - Latvijas Universitātes priekšlikumi: 1. noteikt, ka studējošais ir ārstniecības personas stažieris. Veselības ministrija skaidro, ka atbilstoši Ministru kabineta 2010.gada 18.maija noteikumos Nr.461 "Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību" ietvertajam profesiju un amatu nosaukumiem nav noteikts amats „stažieris”, līdz ar to priekšlikums netika ņemts vērā.
2. atbilstoši Ministru kabineta 2007.gada 27.marta noteikumu Nr.203 „Studējošā personas lietas noformēšanas un aktualizēšanas kārtība” 5.12.apakšpunktam precizēt ziņas, ko studējošais iesniedz ārstniecības iestādē. Priekšlikums tika ņemts vērā un attiecīgi precizēts Noteikumu projekts.
3. Latvijas Ārstu biedrības priekšlikums - ņemot vērā ārstu speciālistu trūkumu onkoloģisko pacientu ārstēšanai un to, ka pašlaik onkoloģijas ķirurga specialitātē sertificētie 22 ārsti papildu darbam stacionārā pieņem pacientus ambulatori un nozīmē pacientiem arī konservatīvu, tai skaitā medikamentozu ārstēšanu, onkoloģijas ķirurga specialitātē izdoto sertifikātu derīguma termiņa pagarināšana līdz 2017.gada 31.decembrim. Veselības ministrija Latvijas Ārstu biedrības priekšlikumu ir ņēmusi vērā.
 |
| 4.  | Cita informācija  | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Noteikumu projektā ietverto prasību izpildē tiks iesaistīta Veselības inspekcija, ārstniecības iestādes, izglītības iestādes, kas izsniedz medicīniskās izglītības dokumentus, ārstniecības personu sertificējošās institūcijas, Veselības ministrija. |
| 2.  | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiks īstenots esošo institūciju un cilvēkresursu ietvaros. |
| 3.  | Cita informācija | Nav |

*Anotācijas III, IV un V sadaļa – projekts šīs jomas neskar.*

Veselības ministrs Anda Čakša

Vīza: Valsts sekretārs Kārlis Ketners

Roga, 67876093

Dace.Roga@vm.gov.lv

1. Ārstniecības likuma 26.panta pirmā un otrā daļa [↑](#footnote-ref-1)
2. Noteikumu Nr.268 4. un 5. punkts [↑](#footnote-ref-2)
3. http://www.talakizglitiba.lv/par-projektu [↑](#footnote-ref-3)
4. PVO datu bāze, [European Health for All database (HFA-DB)](http://www.euro.who.int/en/data-and-evidence/databases/european-health-for-all-database-hfa-db), skatīts 09.03.2016 [↑](#footnote-ref-4)
5. Dati uz 2016.gada jūniju. [↑](#footnote-ref-5)